user
Dulqaad yarida?


assistant
DULQAAD YARIDA DENI WAA DABIN PUNTLAND U DHIGAN. 
________________________

Maahi mid aad u daneeya inta badan ka hadalka arimaha Siyaasadda xilli kasta murugsan ee Soomaalida.hase yeeshee sida qof kasta oo is leh wax ku darso wacyi galinta Umadda uu ka dhashay aysan u hureyn in uu kololka qaar faraha la galo Siyaasadahooda silicsan,ayaa anigana ii soo jiidda wax ku darsiga aan is leeyahay sixid iyo dardaar warin kama marna,mararka qaar. 

Hadaan ku soo laabto Mowduucayga daaran Dani iyo Puntland,waxaan Todobaadkii dhowaa Bogaadiyay Doorashooyikii Golayaasha Deegaanka intoodii badneyd ee ku suura galay Hogaaminta Madaxweyne Deni,Sidoo kale waxaan dhaliilay falalkii gurracnaa ee Aaran jaan iyo intii kula shirkada ahayd is hortaaga Cod bixintii Shacabka ee Degmooyinka Gobolka Nugaal. 

Intaasi dabadeed ayaa kolka aan ka hadlo bareerahayga siyaasadeed ee ku aadan Madaxweyne Siciid Deni waxaa iiga muuqda in uu yahay nin aad u dulqaad yar oo ay fartu gaarto,tiiyoo la og yahay in dulqaadku ka mid yahay tiirarka ugu waaweyn ee ay ku taagan tahay hogaaminta dadka.

Marka laga soo tago sida Deni u maareeyay dhamaan dadkii ay isqabteen ee ay ku wada jireen hogaanka uu madaxa ka yahay ee Puntland kolna kulama dhaqmin Siyaasad dagan oo inaba dulqaad laga milicsan karo. Ma doonayo iminka in aan dib ugu noqdo arimahaa oo ay dadku badankii wada og yihiin. 

Siyaasadaha Dani ee ka baxsan gudaha Puntland kolna iigama muuqan dulqaad haba yaraatee,waxaad mooddaa in Madaxweyne Dani uu qaatay Siyaasad ah cid kasta oo doonistiisa ka hor timaadda in uu dibadda u tuuro oo uu si aan kala har lahayn xiriirka ugu jaro. 

Aragtidayda Mudadii uu Dani joogay Xafiiska Puntland kolna isuma aysan san banaanaan Madaxdii iska badashay Xukuumadda dhexe ee Soomaaliya. 

Dani wuxuu ka mid noqday Madaxdii isu sharraxday Hogaaminta guud ee Soomaaliya taas oo uu ku guul daraystay. Sida la og yahay kolol badan Siyaasaddu waa Sun iyo deebaaq aan sahal Caano looga dhamin,midda Soomaalida ee Musuqa hareeyayna loogama baran in ay soo saarto inta badan Hogaan san oo samata bixin kara Soomaalida Soddonka sano ka badan ku silicsan hanashada Dowladnimo buuxda. 

Tani waxay Dulqaad yarida Dani ku keentay in uu Jillaafooyinka yaryar ee ay Siyaasaduba wadato ku waayo Saaxiibo aad ugu dhowaa Gudaha Puntland iyo dibadeedaba,kuwaasi oo uu awooday inuu dib boorka uga sii jafto oo ay la sii saan qaadaan hayaankiisa Cusub iyo geedi socodkiisa Siyaasadeed ee Garoowe ku soo celisay ka dib kolkii uu ku soo hungoobay Kursigii Xamar yiillay. 

Ma yeeine Madaxweyne Dani wuxuu kol kaliya xiriirka u jaray Saaxaabidiisii yeeli waayay sidii uu rabay,iyo Saaxiibadii uu talada saaray ee uusan ka wada helin wixii uu rabay,wuxuuna intaas ku daray kuwii ay isku fiicnaayeen ee doonay in ay ka ergeeyaan kala durugga Saaxiibadii isku safka ahaa. 

In kasta oo uu Dani ku naaloonayo Dulqaadka inta badan lagu yaqaan dadka uu madaxda u yahay ee reer Puntland oo ah dad isqabta oo isuna qabsooma,hadana dulqaad yaridiisu waxay halis ku tahay dadka ku dhaqan goboladaa waqooyi bari Soomaaliya ee Iminka loo yaqaan Dowlad Goboleedka Puntland. 

Waxaa suura gal ah Mustaqbalka dhow inta ka dhiman Xilliga Sharciga ah ee Madaxweyne Dani Xukunka oga harsan iyo haddii uu Doorasho ama ku darsi mid uun ku soo noqdo,in ay dulqaad yaridiisu ay sababto go’doon siyaasadeed oo ay dibad iyo gudaba ka galaan dadka reer puntland. 

Kolka arimaha siyaasadda saameynta leh lagu foogan yahay looma baahna caadifad iyo laablakac aan waxba ku turneyn,ee waxaa loo baahan yahay dulqaad ka faashanaya aragti fog iyo siyaasado ku salaysan tanasul wax ka tagid iyo wax qaadasho leh oo lala galo dadka aad is hurran tihiin ee ay ugu horrayso xukuumadda Xamar fadhida ee Magacaaga ku tasarufaysa diidayaa ama doontayaaba.

Ugu dambeyntii Doodayda maahan in aan difaacayo dhinacyada ay Dani isqabteen ama ka hor jeeda danaha reer Puntland oo ay yihiin ceeb ka saliin,oo waxaa suura gal ah in aan kalkooga si gaar ah uga hadlo,xadgudubyada siyaasadeed ee ay ka galeen ama ay ka tirsanayaan dadka dega deegaanada puntland iyo sida ay marar badan xuquuqdooda dastuuriga ahi u duudsiyeen Xukuumadaha Xamar yimaada.